section_heading: Pozadina sage i scenarij
paragraph_text: George Lucas započeo je pisati novu trilogiju Zvjezdanih ratova dana 1. studenog 1994. godine. Scenarij za Zvjezdane ratove adaptacija je Lucasovog kratkog nacrta od 15 stranica kojeg je napisao još 1976. godine. Ta rana verzija nacrta u početku je trebala pomoći Lucasu da prati razvoj likova i događaje koji su se odvili prije originalne trilogije. U početku je Anakin imao 12 godina, ali Lucas je smanjio broj njegovih godina na devet zbog toga što je osjećao da bi mlađem dječaku puno teže pao oproštaj s njegovom majkom (što se u Fantomskoj prijetnji i događa). U konačnici je to što je smanjio Anakinove godine Lucasa dovelo do promjene završne bitke u kojoj Anakin sudjeluje u manje scena, pokušava shvatiti kako brod funkcionira uz pomoć R2-D2-a, a sve kako bi kompletna bitka izgledala što realnije. Radni naziv filma bio je The Beginning (u slobodnom prijevodu Početak), ali Lucas je kasnije otkrio pravi naslov - Fantomska prijetnja, što je referenca na Palpatinea koji svoj pravi identitet zlog Sith Lorda skriva iza fasade dobronamjernog javnog službenika. Međutim, neki ljudi su interpretirali naslov Fantomska prijetnja kao oznaka Anakina Skywalkera zbog toga što on u konačnici postane Darth Vader; s ovom teorijom mogla bi se povući paralela s četvrtom epizodom Nova nada u kojoj Luke Skywalker predstavlja tu nadu i postaje junak.